
           LINNAVARA- JA MAJANDUSAMET


SELETUSKIRI                                                                                                              22.06.2009
Narva Linnavolikogu määruse «Narva Linnavolikogu 06.03.2008 määruse nr 18 „Narva linna avaliku korra eeskiri“ muutmine» eelnõu juurde

Määruse eelnõu on koostatud «Kohaliku omavalitsuse korralduse seaduse» § 22 lõike 1 punkti 363 alusel, juhindudes muuhulgas ka KOKS § 6 lõige 3 punktist 2.
Eelnõu väljatöötamisel arvestati Narva Linnavolikogu 06.03.2008.a määruse nr 18 „Narva linna avaliku korra eeskiri“ kohaldamise käigus ilmnenud probleemide ja tähelepanekutega. 

Eelnõu on ette valmistanud Narva Linnavalitsuse Linnavara- ja Majandusameti üldosakonna väärteomenetlusteenistuse peaspetsialist Dmitri Djakov (tel 35 99 132; dmitri.djakov@narva.ee) ja kommunaalmajandusosakonna keskkonnateenistuse vanemspetsialist Julia Šilina (tel 35 99 137; julia.shilina@narva.ee). Õigusliku analüüsi on eelnõule teinud Narva Linnavalitsuse Linnavara- ja Majandusameti jurist Mihhail Antonov (tel 35 99 255; mihhail.antonov@narva.ee) ja keeleliselt on eelnõud toimetanud Narva Linnavalitsuse Linnavara- ja Majandusameti referent-tõlk Inga Auer (tel 35 99 153; inga.auer@narva.ee).

Eelnõu koostamine on tingitud vajadusest täpsustada avaliku korra nõudeid supelrannas ning lihtsustada avaliku ürituse loa taotluste menetlemise protseduurilisi tingimusi, vähendades seeläbi haldusaluste isikute kohustusi ning taotluste menetlejal lasuvat halduskoormust. 
Arvestades supelranna olulist avalikkusele suunatud funktsiooni ning supelranna üldisi eesmärke, milleks on inimestele puhkuse võimaldamine, on otstarbekas kehtestada avaliku korra tagamiseks supelrannas kehtivaid käitumisreegleid täpsustav eriregulatsioon.
KOKS § 7 lõige 4 sisaldab ehtsat viidet Vabariigi Valitsuse 28.09.1999.a määrusele nr 279 «Õigustloovate aktide eelnõude normitehnika eeskiri», mille kohaselt linnavolikogu ja -valitsuse määruse eelnõule kohaldatakse Vabariigi Valitsuse poolt Vabariigi Valitsuse ja ministri määruse eelnõu kohta kehtestatud normitehnilisi nõudeid erisustega, mis tulenevad kohaliku omavalitsusüksuse õiguslikust seisundist. 
Vabariigi Valitsuse 28.09.1999.a määruse nr 279 «Õigustloovate aktide eelnõude normitehnika eeskiri» § 21 lõige 6 koosmõjus §-ga 39 eeldavad, et vähemalt 1/3 määruse teksti muutmisel koostatakse koostatakse uue määruse eelnõu, milles kavandatakse senise seaduse kehtetuks tunnistamine. Kuna Eelnõus sätestatud muudatused ei ole kontseptuaalset laadi, vaid lihtsustavad ning konkretiseerivad kehtiva Eeskirja norme, pole uue määruse eelnõu koostamine põhjendatud. 

Eelnõu sisu
Määrusega täiendatakse „Narva linna avaliku korra eeskirja“ supelranna kui avaliku koha olemuslikust eripärast tulenevate spetsiifiliste käitumiskeeldudega ning sätestatakse üheselt, et avalik koht on muuhulgas ka supelrand. Ilmselgelt on supelrannas avaliku rahu säilitamise eesmärki teenivate üldiste õigushüvede kahjustamise oht intensiivsem kui mõnes teises, tavapäraselt väiksema inimeste hulgaga, avalikus kogunemiskohas.
Tulenevalt ülekaalukast avalikust huvist on avalik võim kohustatud looma õigusliku regulatsiooni, mis võimaldab tal vajadusel täita ka aktiivse sekkumiskohustuse põhiõiguste õigusvastase rikkumise tõkestamiseks. PS § 14 paneb kohalikele omavalitsustele õiguste ja vabaduste tagamise kohustuse.
Eelnõu autorid möönavad, et kehtivas õiguses puudub ühtne seisukoht selle üle, kas kohalikud omavalitsused on pädevad sätestama KOKS § 22 lõike 1 punkti 363 alusel kehtestatava avaliku korra eeskirjaga isikute põhiõiguste kitsendusi. Õiguspraktikas on korduvalt tõusetunud küsimus KOV avaliku korra eeskirjade võimalikust vastuolust põhiseadusega. 
Kuigi PS § 154 lõige 1 annab kohalikele omavalitsustele ühtlasi nii õiguse kui paneb kohustuse otsustada kõiki kohaliku elu küsimusi iseseisvalt, on Õiguskantsler jätkuvalt seisukohal, et KOKS § 22 lõike 1 punktis 363 sätestatud määrusandliku volituse eesmärk, sisu ja ulatus on ebaselge, mistõttu legaalsuse põhimõttest tulenevalt peaks nimetatud küsimus olema reguleeritud seadusega. 
Õiguskantsler on viidanud ka võimalikule vastuolule PS § 13 lõikes 2 sätestatud õigusselguse põhimõttega («Õiguskantsleri 2003.-2004. aasta tegevuse ülevaade», lk 125-127). Ka Riigikohus on lähtunud seaduse reservatsiooniga põhiõiguste riive lubatavuse hindamisel põhiseaduse kitsendavast, legaalsuspõhimõtte-kesksest, tõlgendusest, sisustades põhiseaduses kasutatud seadusereservatsiooni (nt PS § 32 lg 2 lause 2 „Kitsendused sätestab seadus“) kui formaalse seaduse nõuet (RKL nr 3-4-1-3-97). 
Seejuures jääb selgusetuks, kuidas täita õiguslik tühimik olukorras, kus seadusandja ei ole suutnud täita põhiseadusest tulenevat kohustust kehtestada ühiskonnasuhete rahumeelse toimimise tagamiseks ühtne õiguslik regulatsioon. Endine Riigikohtu esimees Prof. Rait Maruste on jäänud eriarvamusele viidatud põhiseaduslikkuse järelevalve asjas, eristades formaalset kooskõla põhiseadusega materiaalsest õiguspärasusest, rõhutades, et seaduslikkuse printsiip, eriti aga selle formaalne sisustamine, ei ole põhiseaduse ainuke ning mitte ka prioriteetne printsiip.
LKS § 42 lõige 1 sätestab supelranna legaaldefinitsiooni, mille kohaselt supelrand on selleks üldplaneeringuga määratud ala veekogu ääres, mille põhiülesanne on inimestele aktiivse puhkuse võimaluse loomine. Supelrannas viibimine on igaühele tasuta.

Käesoleva eelnõu koostamisel on lähtutud korrakaitseseaduse eelnõu (42 SE I) 4. peatükis kasutatud avaliku korra kitsast mõistest, millest tulenevalt avalikku korda sisustatakse kui avalikus kohas kehtivaid käitumiseeskirju, jättes kõrvale teised positiivses õiguses kohatavad avaliku korra määratlused (TsÜS § 86 ja REÕS § 7 – tsiviilõiguslik avaliku korra mõiste ning KarS § 262 ja RKL nr 3-1-1-102-03 ja nr 3-1-1-32-96 – karistusõiguslik avaliku korra mõiste).
Eelnõu § 1 punktidega 1 ja 2 muudetakse kehtivat avaliku koha määratlust. Õigusselguse huvides sätestatakse ühemõtteliselt, et ka supelrand on avalik koht. Avaliku korra eeskirja § 2 lõike 1 punkti 2 täiendatakse koosseisuliste elementide osas lisaks „omaniku poolt määratlemata isikute ringile kasutamiseks antud“ alternatiiviga „määratlemata isikute ringi kasutuses olev“ – ehitise või selle osa kvalifitseerimine avaliku kohana eeldab üldjuhul omaniku tahteavaldust, kuid mõeldav on ka olukord, kus asja omaniku selge tahe seda avalikuks kasutamiseks anda ei ole tuvastatav, kuid mis on faktiliselt avalikus kasutuses (nt tähiste ja tõketeta eraisikule kuuluv maatükk, mida avalikkus kasutab). 
PS § 32 lõike 2 lausest 2 tulenevalt saab omaniku tahte väliselt asja avalikuks kasutamiseks määramine toimuda vaid seaduse alusel. AõS § 68 lõige 1 sisustab omandi mõistet kui isiku täielikku õiguslikku võimu asja üle. Omanikul on õigus asja vallata, kasutada ja käsutada ning nõuda kõigilt teistelt isikutelt nende õiguste rikkumise vältimist ja rikkumise tagajärgede kõrvaldamist. Analoogselt nõuab TeeS § 4 lõige 3 eratee avalikuks kasutamiseks määramiseks tee omaniku, mitte tee valdaja, nõusolekut. 
Seega asja õigusliku seisundi ja kasutusotstarbe muutmine (avalikuks kasutamiseks andmine) on omaniku privileeg, mistõttu valdaja pole asja määratlemata isikute ringile kasutamiseks andmisel õigustatud subjektiks.
Eelnõu § 1 punktiga 3 tunnistatakse kehtetuks Eeskirja § 2 lõige 1 punkt 3 – korterelamu vaatlemine avaliku kohana pole põhjendatud. Riigikohtu poolt antud avaliku koha määratluse järgi on avalik koht kõigile isikutele, mitte ainult koha omanikul või valdajal või temaga isiklikult seotud isikule avatud ning kasutamiseks mõeldud koht (RKL nr 3-1-1-102-03). 
Samuti on RekS § 2 lõike 1 punktis 1 („Avalik koht on territoorium, ehitis või selle osa, mis on avatud üldiseks kasutamiseks või mis on tegelikult üldkasutatav, või ühistranspordivahend“) ning korrakaitseseaduse eelnõus (42 SE I) avaliku koha defineerimisel lähtutud koha kasutusotstarbest – korterelamutel üldjuhul puuduvad üldkasutatavad kohad. 
Korruselamu lukustatavasse trepikotta on sissepääs ainult võtit omavatel isikutel, mistõttu on tegemist üheselt kindlaksmääratava isikuteringiga, see, et trepikotta võivad pääseda (nt võtit omava isiku poolt lubatuna) ka kolmandad isikuid, ei muuda koha kasutusotstarvet. Juhul, kui korterelamu kui ehitise mingi osa on kaasomanike poolt antud avalikuks kasutamiseks tuletatakse avaliku koha määratlus Eeskirja § 2 lõike 1 punktis 2 sätestatust.
Eelnõu § 1 punktiga 4 sätestatakse ühemõtteliselt, et avaliku ürituse korraldajaks määruse tähenduses ei ole Narva linn ega Narva linna ametiasutus või selle hallatav asutus, kes korraldab ja/või viib läbi avalikku üritust. Sama põhimõtet korratakse ka Eelnõu § 1 punktis 8, millega täiendatakse Eeskirja § 6 lõikega 5 („Avaliku ürituse luba ei ole nõutav Narva linna poolt avalikus kohas korraldatava avalikkusele suunatud ürituse läbiviimiseks“).
Kuna õiguse tõlgendamine pole pelgalt keelelis-grammatiline protseduur, eeldab subsumptsioon kui abstraktse loomusega õigusnormi rakendamine konkreetsete juriidiliste faktide pinnalt alati ka regulatsiooni mõtte ja eesmärgi arvestamist. Eeskirja § 1 lõike 1 kohaselt määruse eesmärgiks on koos Eesti Vabariigi ja Narva linna kohaliku omavalitsuse õigusaktidega tagada Narva linna haldusterritooriumil kogukonna rahulik kooseksisteerimine ja turvalisus ning igaühe õigus omada avalikku kindlustunnet ja võimalus realiseerida oma õigusi, vabadusi ja kohustusi.
Avalike ürituste läbiviimiseks Linnavalitsuselt vastavasisulise loa taotlemise kohustus on determineeritud, ülekaalukast avalikust huvist kantuna, avaliku korra ja turvalisuse kui olulise ühiskondliku õigushüve kaitsmise eesmärgist. Kontrollimatu isetegevus  avalikes kohtades avalikkusele suunatud tegevuste sfääris kujutab endast reaalset ohtu avalikule rahule, igaühele garanteeritud õiguste realiseeritavusele ning võib häirida avalike teenuste osutamist. 
Eeskirja § 1 lõikest 2 tulenevalt on määrus täitmiseks kohustuslik kõigile Narva linna haldusterritooriumil viibivatele ja/või tegutsevatele isikutele ning § 2 lõike 3 kehtiva redaktsiooni kohaselt avaliku ürituse korraldajana mõistetakse üritust läbiviivat füüsilist või juriidilist isikut. Samuti viitavad määruse eksternsele iseloomule ka teised normid (nt §-s 18 sätestatud avaliku ürituse läbiviimisega seotud kulude hüvitamise kohustus). 
Eeskirja § 2 lõike 4 ning § 11 lõike 1 järgi vormistatakse avaliku ürituse luba Narva Linnavalitsuse korraldusena, millega rahuldatakse loa taotlus. Tegemist on materiaalselt mõistetud haldusaktiga, mis ei hõlma haldusmenetluse seaduses nimetatud haldusakti formaalsetele tunnustele vastavaid halduse sise-eeskirju. 

HMS § 51 lõige 1 sätestab, et haldusakt on haldusorgani poolt haldusülesannete täitmisel avalikõiguslikus suhtes üksikjuhtumi reguleerimiseks antud, isiku õiguste või kohustuste tekitamisele, muutmisele või lõpetamisele suunatud korraldus, otsus, ettekirjutus, käskkiri või muu õigusakt. Avalik-õiguslik suhe on subordinatsioonisuhe. Halduskandjate omavahelistele suhetele ei kohaldu haldusmenetluse printsiibid ning haldusõiguse normiloogika.
Seega haldusõiguse üldpõhimõtetest tulenevalt jõuame, teleoloogilis-süstemaatilisi tõlgendus-argumente kasutades, kehtiva määruse rakendamisel tulemusele, mis välistab Narva linna poolt korraldatava avaliku ürituse läbiviimiseks loa taotlemise kohustuse. 

Vaatamata ülalnimetatule on määruse kohaldamise käigus tekkinud korduvalt meelevaldseid tõlgendusi, nagu laieneks avalike ürituste läbiviimise taotluste regulatsioon ka Narva linna poolt avalikus kohas korraldatavatele üritustele, mistõttu Eelnõu koostamisel on peetud vajalikuks täiendada vastavalt Eeskirja kehtivat redaktsiooni.
Eelnõu § 1 punktiga 5 täiendatakse Eeskirja § 3 lõikega 3, millega avaliku korra tagamiseks kehtestatud käitumiskeelde täpsustatakse supelrannale omaste spetsiifiliste nõuetega. Nii on supelrannas keelatud supelda joobeseisundis, supelda väljaspool vastavalt tähistatud supluskohta, kasutada suplemisel suplemiseks mitteettenähtud vahendit jm tegevus, millega seatakse ohtu enda või teiste supelranda kasutavate isikute elu ja tervis või häiritakse muul viisil avalikku rahu ning riivatakse seeläbi ühiskondlikku moraalitunnet.

Eelnõus antud loetelu ei ole ammendav, tegemist on keelueeskirjade avatud kataloogiga, mille sisustamine, expressis verbis nimetamata tegevusviiside osas, sõltub konkreetse üksikjuhu tehioludest. Kuigi Õiguskantsler on kritiseerinud üldise vabaduspõhiõiguse keelunormi sätestamist lahtise loeteluna, mainides võimalikku vastuolu PS § 13 lõikes 2 sisalduva õigusselguse printsiibiga, pole praktilises õigusloomes numerus clausus´e põhimõtte rakendamine alati võimalik – paratamatult jääb osa objektiivselt õigusvastaseid käitumisviise loetlemata, mis omakorda seab ohtu ühiskondlikult oluliste õigushüvede kaitstuse. Käesoleva eelnõu koostamisel, tasakaalustamaks ühelt poolt võimalikku ohtu põhiõiguste õigustamatule riivele ning teisalt arvestades ülekaalukat avalikku huvi ühiskonna kaitstuse kõrge taseme saavutamiseks, on lähtutud arusaamast, et sõnaselgelt sätestamata käitumisviiside õigusvastasuse ja seeläbi avaliku korra rikkumiste tuvastamisel ei saa õiguse rakendaja toetuda pelgalt siseveendumustele ja subjektiivsele arusaamale ühiskondlikust moraalist. Vastupidisel juhul ei oleks avaliku võimu käitumine haldusaluste isikute suhtes etteaimatav, mis avaks tee halduskandja omavolile.
Seega tuleb § 3 lõiget 3 tõlgendada kitsendavalt – tegemist pole meelevaldse väärtusotsustusega. Rõhuasetus on objektiivselt tuvastataval teokirjeldusel („…tegevus, millega seatakse ohtu enda või teiste supelranda kasutavate isikute elu ja tervis või häiritakse muul viisil avalikku rahu…“). Ühiskondlikud moraalinormid on mittenormatiivsed sotsiaalsed käitumisreeglid, mistõttu avaliku korra rikkumine tuletatakse objektiivselt õigusvastasest käitumisest ning seejärel seotakse teoebaõigus ning õiguslik etteheide ühiskondliku moraaliga.                                                                                                                                                                                          

Objektiivselt õigusvastase käitumise puhul eeldatakse selle vastuolu moraalinormidega, mis iseenesest ei tähenda veel seda, et õigusvastasuse tuvastamisel lähtutakse õiguse rakendaja subjektiivsest väärtusotsustusest.
Eelnõu § 1 punktis 5 kohatavate mõistete sisustamisel on juhindutud vastavusest tavakeelele ning positiivses õiguses kasutatavast erialakeelest. Joobeseisundi legaaldefinitsiooni leiame LS  § 20 lõikest 3, mille kohaselt joobeseisund on alkoholi, narkootilise või psühhotroopse aine tarvitamisest põhjustatud terviseseisund, mis avaldub häiritud või muutunud kehalistes või psüühilistes funktsioonides ja reaktsioonides. Samuti sätestab LS § 12 sõiduki ja mootorsõiduki mõiste. Veesõiduki mõiste avab MSOS § 2 lõige 1.
Eelnõu § 1 punktis 5 selgesõnaliselt nimetatud käitumisviiside puhul eeldatakse nende vastuolu avaliku korraga, st tegemist on inimeste tervist ja elu potentsiaalselt ohustava või muu avaliku rahu häiriva ning ühiskondlikku moraalitunnet riivava tegevusega. 
Seejuures ei pruugi expressis verbis kirjeldatud käitumine kvalifitseeruda avaliku korra rikkumisena juhul, kui kehtivast õigusest tulenevalt on tegemist õiguspärase käitumisega. Õigusvastasust välistava asjaolu olemasolul ei saa rääkida vastuolust sotsiaalse tava ja ühiskondlike tõekspidamistega. 
Näiteks teeb VeeS § 18 lõige 4 supelrannas veesõidukitega liiklemise üldisest keelust reservatsiooni, mille kohaselt nimetatud keeld ei laiene teenistusülesandeid täitvatele veesõidukitele. Kuna kehtiv õigus ei ole asi iseeneses, vaid on ajas ja ruumis muutuv, ei ole Eelnõus peetud vajalikuks dubleerida positiivsest õigusest tulenevaid erandeid üldisest käitumiskeelust.
Eelnõus tuuakse esile kümme peamist käitumisviisi, mille puhul eeldatakse nende vastuolu avaliku korraga. Esimesed kuus keelatud tegevust kujutavad endast potentsiaalset ohtu inimtervisele ja –elule, häirides seeläbi inimeste rahulikku kooseksisteerimist. Ülejäänud keeldude sätestamisel on lähtutud nimetatud tegevusviiside immanentsest avaliku rahu häirivast iseloomust, mistõttu õiguskord ei saa neid tolereerida. Tegemist on avalikku olemissfääri sobimatu käitumisega. 
Seejuures supelrannas magamise ja telkimise keeld on sõnastatud üsnagi kitsendavalt – avaliku korraga on eelduslikult vastuolus magamine ja telkimine, mis oluliselt häirib teistel supelrannas viibivatel isikutel supelranna sihipärast kasutamist. Kui eelpool nimetatud tegevuste puhul avaliku rahu häirimist eeldatakse, siis supelrannas magamine või telkimine on eelduslikult õiguspärane käitumine. Supelranna sihipärase kasutamise oluline takistamine tuleb tuvastada vastavate objektiivsete tunnuste abil.   
Viimasel kahel normil on tihe puutumus heakorraga, mille tagamist reguleeritakse omavalitsuste poolt KOKS § 22 lg 1 p 361 alusel kehtestatava eeskirjaga (Narva Linnavolikogu 06.03.2008.a määrus nr 16 „Narva linna heakorra eeskiri“). Kuna täpset piiri avalikus kohas käitumise nõuete ja heakorranõuete vahele tõmmata ei ole võimalik, on õigusselguse huvides otstarbekas kodifitseerida supelrannas kehtivad käitumisekeelud ühte õigusakti. 
Eelnõu § 1 punktiga 6 vähendatakse taotluse esitamise tähtaega 20-lt tööpäevalt 15-le ning punktidega 7 ja 8 tunnistatakse kehtetuks Eeskirja § 6 lõiked 2 ja 3, mis seavad avalike ürituste loa taotluste esitamise tähtajad sõltuvusse ürituse läbiviimise kohast või viisist. Taotluste menetlemise käigus on ilmnenud, et nimetatud tähtajad on haldusalustele isikutele ebamõistlikult koormavad ning taotlejatest sõltumatutel objektiivsetel põhjustel raskesti järgitavad.

Haldusmenetlus on reeglina vormivaba ning lihtne, isikuid võimalikult vähe koormav menetlus. Formaliseerituse nõue võib küll olla põhjendatud menetlusökonoomia ja menetluse efektiivsuse põhimõttest tulenevalt, kuid ei tohi kahjustada haldusaluste isikute menetluslikke õigusi.

HMS § 5 lõige 2 kehtestab haldusmenetluse üldnõuded, mille kohaselt haldusmenetlus tuleb viia läbi eesmärgipäraselt ja efektiivselt, samuti võimalikult lihtsalt ja kiirelt, vältides üleliigseid kulutusi ja ebameeldivusi isikutele. 
Eeskirja § 10 lõike 1 kontekstis on kehtiva 30-ne tööpäeva pikkuse „etteteatamistähtaja“ nõude kooskõla hea halduse tavaga küsitav. Kuna Eeskirja kehtiva redaktsiooni kohaselt Linnavalitsus annab avaliku ürituse loa või keeldub sellest 15 tööpäeva jooksul, nõuetekohase loa taotluse laekumise päevast arvates, ning ametiasutus teavitab taotlejat Linnavalitsuse otsusest 5 tööpäeva jooksul, puudub mõistlik põhjus kohustamaks taotlejat esitama taotlus 30 tööpäeva enne ürituse kavandatava läbiviimise päeva. 
Tähtaja kehtestamisel on juhindutud vajadusest küsida taotluste menetlemise käigus teiste haldusorganite arvamust (Eeskirja § 9 lõige 2) ning asjaolust, et Narva Linnavalitsuse korralised istungid toimuvad reeglina kaks korda kalendrikuus (Narva Linnavalitsuse 25.05.1994 määrusega nr 486 kinnitatud „Narva Linnavalitsuse reglemendi“ punkt 5.3.) 

Kuigi Eelnõu loobub tähtaegade osas taotlejate diskrimineerimisest ürituse läbiviimise koha ja viisi alusel ning vähendab taotluse esitamise tähtaegu 30-lt ja 20-lt tööpäevalt 15-le, pole nimetatud tähtaja vastavus hea halduse tavale lõplikult selge. Võrreldes teistes omavalitsustes, kus avalike ürituste lubasid väljastatakse linnavalitsuse haldusaktiga, kehtivate avalike ürituste läbiviimise reeglitega on Eelnõus sätestatud 15 tööpäeva eelduslikult mõistlik tähtaeg (nt Kunda Linnavolikogu 03.06.2008.a määruse nr 14 „Kunda linna avaliku korra eeskiri“ § 8 lõige 2 sisaldab 14 kalendaarse päeva klauslit). Samas ei anna teiste omavalitsuste halduspraktika vastust küsimusele, kas nimetatud tähtaeg on haldusmenetluse efektiivsuse ja menetlus-ökonoomia printsiipide tasakaalu seisukohast proportsionaalne (sobiv, vajalik ja mõõdukas).
Eelnõu autorid peavad relevantseks nentida, et haldusorgani suutmatus menetleda taotlusi mõistliku tähtaja jooksul ning organisatsioonilised puudused avaliku halduse kandja sisemise töö korraldamisel ei saa olla õigustuseks ebamõistlikult koormava regulatsiooni kehtestamisel. Menetlustähtaegade lühendamiseks tuleks tulevikus kaaluda lubade väljastamise õiguse delegeerimist, sarnaselt teiste omavalitsuste praktikale, lubasid menetlevale Narva linna ametiasutusele.
Eelnõu § 1 punktiga 10 muudetakse Eeskirja 8 lõiget 1 ning punktidega 11, 12 ja 13 tunnistatakse kehtetuks Eeskirja § 8 lõiked 2-4, mis käsitlevad kõrgendatud turvariskiga ürituste läbiviimise taotlemisele kehtestatud täiendavaid nõudeid. 
Muudatuste tulemusel säilitab Eeskirja § 2 lõikes 5 defineeritud kõrgendatud turvariskiga avaliku ürituse mõiste õigusliku tähenduse vaid Eeskirja § 6 lõikes 4 sätestatud juhtudel, muus osas loobutakse isikute ebavõrdsest kohtlemisest sõltuvalt üritusega kaasnevatest võimalikest turvariskidest.
Kuigi taotluste menetlemisel võib kõrgendatud turvariskiga ürituste korraldamisele täiendavate nõuete kehtestamine olla põhjendatud ning isikute diskrimineerimine on põhimõtteliselt lubatud – tegemist ei ole võrdsuspõhiõiguse rikkumisega (PS § 12 tuleks mõista mitte absoluutse võrdusõigusena, vaid sisustada ius distributiva ehk jaotava õigluse printsiibist tuleneva nõudega iustitia cernitur in suum cuique tribuendo - kohtle võrdseid võrdsetena ja ebavõrdeid ebavõrdsetena), ei ole menetluspraktika seisukohast nimetatud vahetegu ennast õigustanud. 

Avalik-õiguslikus suhtes isikute põhiõiguste kasutamisele piirangute kehtestamist tuleb alati hinnata kriitiliselt, st haldusorgan peab analüüsima kitsenduste proportsionaalsust taotletava eesmärgi suhtes. Andmata sisulist hinnangut Eeskirja kehtiva redaktsiooni põhiseaduspärasusele, möönavad Eelnõu autorid, et mitmete kõrgendatud turvariskiga avalike ürituste taotlustele kehtestatud nõuded ei ole probleemivabad (nt Eeskirja § 8 lõige 3 punkt 4 koosmõjus § 6 lõikega 2 kohustab korraldajat 30 tööpäeva enne avaliku ürituse kavandatava läbiviimise kuupäeva esitama turvaplaani lisana turvalisust tagavate turvatöötajate ees- ja perekonnanimed ning nende tööajakava).
Pigem kajastab kõrgendatud turvariskiga ürituste taotlustele sedavõrd rangete nõudmiste seadmine menetluse bürokraatiseerimise taotlust ning viitab reguleerimisobjekti otstarbetule ülereguleerimisele. 
Avalike ürituste, sealhulgas kõrgendatud turvariskiga ürituste, puhul on reeglina tegemist rahumeelsete kultuurisündmustega, mistõttu ürituse korraldamisega avalikule korrale lähtuva potentsiaalse ohu hindamiseks piisab Eelnõu § 1 punktis 10 nimetatud andmetest.  
Eelnõu § 1 punktiga 14 sõnastatakse senine lõdvalt formuleeritud volitusnorm Linnavalitsusele kehtestada avalike ürituste taotluste kohustuslik vorm imperatiivsemaks. Hea halduse tava nõuab, et haldusmenetlus oleks isikuid võimalikult vähe koormav, eesmärgipärane ning efektiivne. Haldusmenetluse lihtsuse ning menetlusökonoomia huvides loobutakse taotluste esitamisel haldusmenetluse üldise vormivabaduse põhimõtte rakendamisest. 
Samuti vähendab kohustusliku vormi kehtestamine haldusorganil lasuvat halduskoormust, mis võimaldab menetleda avalike ürituste loa taotlusi senisest efektiivsemalt, väiksemate aja- ja inimressursikuludega. KOKS § 30 lõike 1 punkti 2 kohaselt valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele. 
Kuigi avaliku korra eeskirjade kehtestamine kuulub valla- või linnavolikogu ainupädevusse kuuluvate küsimuste ringi, on aktsepteeritav volikogu määruse rakendusaktide kehtestamise pädevuse delegeerimine valitsusele. Kohaliku omavalitsuse organite välis- ja sisepädevuse piiritlemise seisukohast on oluline järgida KOKS § 22 lõike 1 punktist 36 tulenevat nõuet, et avalikku korda puudutavad sisulised küsimused (nt taotlusele kantavate andmete loetelu) tuleb otsustada volikogu õigusaktiga.
Eelnõu § 1 punktiga 17 ja 18 muudetakse Eeskirja § 11 lõiget 2, mis käsitleb avaliku ürituse loale kantavaid andmeid. 
Kuna KOKS § 31 lõikest 1 tulenevalt on valla- või linnavalitsuse korraldused avalikud ning puudub mõistlik põhjus füüsilisest isikust korraldaja eraelu puudutavate andmete (elukoht) kandmiseks Linnavalitsuse korraldusele, on Eelnõus isikuandmete tõhusa kaitse tagamise eesmärgist lähtuvalt loobutud nimetatud andmete kandmisest avaliku ürituse loale. 
IKS § 6 sätestab isikuandmete töötlemise põhimõtted, mille kohaselt isikuandmeid võib koguda üksnes määratletud ja õiguspäraste eesmärkide saavutamiseks ning neid ei või töödelda viisil, mis ei ole andmetöötluse eesmärkidega kooskõlas. Füüsilisest isikust avaliku ürituse korraldaja elukoha avalikustamiseks puudub ilmselgelt ülekaalukas avalik huvi. 

Põhiõiguste riive lubatavuse hindamisel tuleb vastandlike era ja avalike huvide kaalumisel arvestada proportsionaalsuse nõudega – mida intensiivsem on avaliku võimu sekkumine isiku põhiõiguste sfääri, seda kaalukamad peavad olema riivet õigustavad argumendid.  

Kuigi KOKS § 31 lõige 2 sisaldab üldise avalikustamise klausli negatiivset seadusreservatsiooni, tähendab see haldusorganile põhjendamatuid lisakulusid, mille all võib kannatada omavalitsus-organi haldussuutlikkus.  
Samuti on Eelnõus loobutud nii juriidiliste kui füüsiliste isikute puhul aadressiandmete esitamise nõude osas, eeldusest, et isiku elu- või asukoht asub Eesti Vabariigi territooriumil. Praktikas harvaesinev, kuid integreerunud Euroopa oludes on võimalik olukord, mil välismaal elu- või asukohta omav isik soovib korraldada Narva linnas avalikku üritust. 

Avaliku ürituse korraldamine ei ole tähenda a´priori püsivat majandustegevust Eestis, millega kaasneks vastav registreerimiskohustus (ÄS § 384 lg 1). Avaliku ürituse läbiviimine on mõeldav ka ad hoc ühekordse soorituse raames. Ühendusesisestele majandussuhtele potentsiaalset mõju avaldavaid nõudeid tuleks alati hinnata kriitiliselt, lähtudes Euroopa Ühenduse asutamislepingus väljendatud põhivabaduste mõttest ja eesmärgist (kaupade, teenuste, tööjõu ning kapitali vaba liikumine).
Välismaa õiguse kohaselt asutatud juriidilise isiku õigussubjektsuse ning sellega lahutamatult seotud muud tsiviil- ja äriõiguslikud küsimused moodustavad keerulise probleemideringi, mida kehtivas õiguses reguleerib REÕS (Euroopa Ühenduse asutamislepingust ning Euroopa Kohtu praktikast tulenevate erisustega, vt ECJ 05.11.2001 otsus kohtuasjas C‑208/00 „Überseering“).
Eelnõu § 1 punktidega 20 ja 21 tunnistatakse kehtetuks Eeskirja kehtiva redaktsiooni sätted, mille põhiseaduspärasus on diskuteeritav. Tahtlikult toimepandud kuriteo eest karistust kandva isiku diskrimineerimine avalik-õiguslikes suhetes on põhimõtteliselt võimalik, kuid nimetatud vahetegu ei tohi olla meelevaldne. Nimetatu valguses on Eeskirja § 12 punktis 8 sätestatud tegevuskeeld üsnagi küsitava väärtusega meede. Seda enam, et KarS §-des 262 ja 263 sätestatud objektiivse teokoosseisuga ei ole hõlmatud avaliku ürituse korraldamise nõuete rikkumine.

Hüpoteetiliselt peaks olema võimalik konstrueerida karistusõiguslik kaasus, mille korral avaliku korra rikkumine tuvastatakse läbi avaliku ürituse korraldamise nõuete eiramise, kuid sellest ei saa tuletada karistusõiguslikku vastutust avaliku ürituse korraldamise nõuete rikkumise eest. Karistamise aluseks jääb ikkagi avalikku rahu rikkuv õigusvastane ja süüline tegu, mitte KOV poolt kehtestatud avalike ürituste korraldamise nõuete täitmata jätmine.
Samuti tekitab küsimusi nimetatud normi kohaldatavus. Karistusregistris puuduvad andmed selle kohta, milles konkreetselt väljendus avaliku korra (raske) rikkumisena kvalifitseeritud süütegu (KarRS § 11 lõige 4 sätestab ammendavalt füüsilise isiku karistusandmete koosseisu). 
Karistusandmete aluseks olevate dokumentide läbitöötamine eeldab mahukat juurdlustegevust, mille õiguspärasus ja praktiline kasumitegur pole lõplikult selge. Kohaldamise seisukohast sisutühjad on ka Eeskirja § 12 punktis 10 nimetatud tegevuskeeld ning §-s 19 sisalduv blanketne viide KarS §-le 262. 
Eelnõu § 1 punktiga 22 muudetakse Eeskirja § 19 sõnastust. Ultima ratio põhimõttest tulenevalt ei peaks KOV avaliku korra eeskirja igasugusele rikkumisele (nt avaliku ürituse korrapidaja eirab Eeskirja § 16 punktis 4 sätestatud kohustust kanda hästi nähtavat eraldusmärki tähistusega „KORRAPIDAJA“) järgnema karistusõiguslik vastutus. Isiku väärteokorras vastutusele võtmisel tuleks esmajärjekorras hinnata rikkumise (Eeskirja tähenduses) mõju avalikule rahule ehk kas on täidetud KarS § 262 koosseis. 

KarS §-s 262 sätestatud väärteokoosseis pole samastatav KOV avaliku korra eeskirja rikkumisega, mistõttu Eeskirja §-s 19 ettenähtud viide pole asjakohane. Seejuures tuleb nentida Eeskirjas sätestatud avaliku korra tagamiseks kehtestatud keeldude tihedat puutumust KarS §-ga 262 (praktikas sisustatakse KarS § 262 sanktsioneeritud avaliku korra rikkumist viitega KOV avaliku korra eeskirja vastavatele sätetele). 
Linnades ja valdades on enamasti kehtestatud avaliku korra eeskirjad, mis regulaarivad inimese käitumist avalikus kohas. Nende aluseks võtmisel tuleb aga arvestada, et iga pisirikkumist ei ole õige käsitleda väärteona käesoleva koosseisu järgi. Väärteona on võimalik käsitleda vaid tegusid, millega ilmselgelt rikutakse avaliku korra sisuks olevaid norme ja reegleid. Seega näiteks ei vasta antud väärteokoosseisule eeskirjade rikkumine, kui nende eiramine ei too kaasa avaliku korra rikkumist üldkehtivate arusaamade kohaselt (Karistusseadustik. Kommenteeritud väljaanne, lk 564).
Sama seisukohta on jaganud ka Riigikohtu kriminaalkolleegium 04.12.2007 otsuses väärteoasjas nr 3-1-1-82-07, selgitades, et KarS § 262 ei ole blanketne koosseis, seega ei pea isiku karistamisel selle järgi viitama kohaliku omavalitsusüksuse avaliku korra eeskirjale. Kuigi eeskirjas on ette nähtud teatud reeglid, mille rikkumise eest karistatakse KarS § 262 järgi, ei ole välistatud isiku karistamine avaliku korra rikkumise eest ka eeskirjas sätestamata juhtudel. Siiski tuleb arvestada, et KarS § 262 objektiivne koosseis on sõnastatud abstraktselt ning selle ülemäära lai tõlgendamine võib viia õiguskindluse põhimõtte rikkumiseni. Seega peab tegemist olema teatud intensiivsuse piiri ületava ründega teiste isiku rahu või avaliku korra vastu laiemalt. Karistusõiguslik sekkumine peab sellisel juhtudel lähtuma ultima ratio ehk viimase abinõu põhimõttest (RKL nr 3-1-1-82-07).
Karistamise alus saab tuleneda vaid seadusest (nullum crimen nulla poena sine lege scripta, stricta, paevia), mistõttu seaduse rakendusaktis oleks viide karistusele asjakohatu. Õiguskindluse-selguse ja karistusnormi määratletuse põhimõttest tulenevalt teab normi adressaat otsida vastutuse aluseid seadusest.

Käesoleva Eelnõu § 1 punktis 22 toodud seletav säte on kompromiss, millega Eelnõu autorid osaliselt loobuvad õiguse puhtuse taotlusest, lisades Eeskirja regulatiivsuse poolest sisutühja seletava viite seadusele. Nimetatud õiguslik anomaalia on seletatav postsovjetliku ühiskonna õigusteadvuse ning normikuulekuse iseärasustega. Levinud arusaama kohaselt järgib homo soveticus õigusnorme vaid siis, kui normi rikkumisele järgneb karistusõiguslik sanktsioon. Seega Eeskirjas karistusele viitava sätte kaotamine võib anda teatud ühiskonnagrupile väära signaali - stiilis "Eeskirja nõudeid ei peagi täitma", "Kui karistust ei ole, järgib seadusi vaid argpüks" jne. 

 

Vaatamata eelpool mainitud järeleandmistele on Eelnõu autorid arvamusel, et käitumisnormi adressaat ei peaks normi järgimisel juhinduma sellest, kas normi rikkumine on karistatav või mitte. Prof. Jaan Sootak on nimetanud karistusnorme sekundaarnormideks – need on adresseeritud, mitte üksikisikutele, vaid õiguse rakendajale (ametnikule). 

Vaba ühiskonna tingimustes on taunitav käsitlus, mille kohaselt õigusnormid kehtivad vaid karistusõigusliku sanktsiooni najal. Ühiskonnaelu reeglite ülekriminaliseerimisele on viidanud ka Riigikohus (RK esimehe Märt Rask´i 2008. aasta ülevaade kohtukorralduse, õigusemõistmise ja seaduste ühetaolise kohaldamise kohta, lk 8). 
Lisaks käesolevas Eelnõus käsitlust leidnuga võib kehtivas määruses kohata ka muid norme, mille sobivust KOV avaliku korra eeskirja tuleks tõsiselt kaaluda. Näiteks sätestab Eeskirja § 4 alaealiste liikumispiirangud, kuigi nimetatu on reguleeritud LaKS §-s 231. 
Riigikohus on märkinud, et alaealistele liikumispiirangute kehtestamine võib iseenesest olla proportsionaalne taotletava eesmärgi suhtes, kuid vastavalt PS §-le 34 peavad liikumisvabaduse kitsendused tulenema expressis verbis seadusest (formaalse seaduse reservatsioon). RKL nr 3-4-1-3-97 järgselt on vastavalt täiendatud ka kehtivat Eesti Vabariigi lastekaitse seadust, mistõttu KOV-il puudub vajadus dubleerida seaduse teksti omamata antud küsimuses diskretsiooniõigust. 
Seejuures tuleb arvestada, et LaKS § 231 sätestatud norm ei pruugi olla igikestev, mistõttu avaliku korra eeskirja inkorporeeritud alaealiste liikumispiirangute põhiseaduspärasus võib jätkuvalt pakkuda kõneainet.
Eelnõu terminoloogia vastab kehtivas õiguses kasutatud erialakeelele. Mõistete kasutamisel on püütud lähtuda vastavusest tavakeelele ning keelelis-grammatilisest järjepidevusest, muutmata Eeskirja senist terminoloogiat. 

Kuigi määruse reguleerimisesemel puudub vahetu kokkupuude Euroopa Ühenduse õigusega, võib nentida võimalikku avaliku ürituse korraldaja isikust tulenevat puutumust ühenduse õiguse aluspõhimõtetega. Avaliku ürituse loa taotluses esitatavate andmete redigeerimisel on arvestatud Euroopa Ühenduse asutamislepingus tagatud põhivabadustega, mille sisulisi aspekte on põgusalt käsitletud käesolevas seletuskirjas Eelnõu § 1 punktide 17 ja 18 juures.

Eeldatavalt ei kaasne määruse rakendamisega täiendavaid kulutusi linnaeelarve vahenditest. Muudatuste efektiivseks rakendamiseks tuleb Narva Linnavalitsusel kinnitada avaliku ürituse loa taotlemise kohustuslik vorm.
Määrus jõustub üldjuhul kolmandal päeval pärast avalikustamist. Samas KOKS § 23 lõige 1 lubab kohaldada ka pikemat jõustamistähtaega. Eelnõu § 2 punktis 1 on Eeskirja muudatuste jõustumiskuupäevaks märgitud 01.10.2009. Määruse § 1 punkt 14, mis sisaldab delegatsiooni-normi Linnavalitsusele, jõustub 01.09.2009. Eeskirja § 18 lõikes 11 sätestatud erivolituse alusel kehtestatav Linnavalitsuse õigusakt on Eeskirja osa, mistõttu selle kehtestamisel tuleks ette näha tema jõustumine Eeskirja muudatustega ühel ajal.
Kuigi kehtiva regulatsiooni muudatustest tulenevad ümberkorraldused õigusakti adressaatide elukorralduses ei eelda KOKS § 23 lõikes 1 ja HMS § 93 lõikes 2 sätestatud jõustamistähtajast pikema vacatio legis´e kehtestamist, võib uue õigusliku regulatsiooni jõustamine keset suplushooaega (01.06.2009 – 31.08.2009) tekitada soovimatut segadust ning näida normi adressaatidele ootamatu, kui mitte sõnamurdliku käitumisena. Samuti võimaldab seaduses sätestatust pikem jõustumise tähtaeg kinnitada nõutavad rakendusaktid (avaliku ürituse loa taotluse vorm).
Eelnõu rakendussätetes peeti üleliigseks korrata HMS § 5 lõikes 5 positiveeritud õiguspärase ootuse põhimõtet haldusmenetluses, mille kohaselt juhul, kui haldusmenetlust reguleerivad õigusnormid muutuvad menetluse ajal, kohaldatakse menetluse alguses kehtinud õigusnorme.
Määruse eelnõu esitati kooskõlastamiseks Narva Linnavolikogu õigus-, tarbijakaitse- ja korrakaitsekomisjonile ning Ida Politseiprefektuuri Narva osakonnale. Kohalik politseiasutus kooskõlastas määruse eelnõu oma-poolsete märkusteta 16.06.2009. Narva Linnavolikogu õigus-, tarbijakaitse- ja korrakaitsekomisjon ei ole aga korduvatele pöördumistele vaatamata (LVMA 02.04.2009 nr 2-6/1231 ja LVMA 28.05.2009 nr 2-6/1231-2) kooskõlastamistaotlusele vastanud.

